विष्णुस्मृतिः/नवचत्वारिंशात्तमोऽध्यायः
मार्गशीर्षशुक्लैकादश्यां उपोषितो द्वादश्यां भगवन्तं श्रीवासुदेवं अर्चयेत् । । ४९.१  । ।

पुष्पधूपानुलेपनदीपनैवेद्यैः वह्निब्राह्मणतर्पणैश्च  । । ४९.२  । ।

व्रतं एतत्संवत्सरं कृत्वा पापेभ्यः पूतो भवति  । । ४९.३  । ।

यावज्जीवं कृत्वा श्वेतद्वीपं आप्नोति  । । ४९.४  । ।

उभयपक्षद्वादशीष्वेवं संवत्सरेण स्वर्गलोकं आप्नोति  । । ४९.५  । ।

यावज्जीवं कृत्वा विष्णुलोकं  । । ४९.६  । ।

एवं एव पञ्चदशीष्वपि  । । ४९.७  । ।

ब्रह्मभूतं अमावास्यां पौर्णमास्यां तथैव च   ।
योगभूतं परिचरन्केशवं महदाप्नुयात् । । ४९.८  । ।

दृश्येते सहितौ यस्यां दिवि चन्द्रबृहस्पती   ।
पौर्णमासी तु महती प्रोक्ता संवत्सरे तु सा   । । ४९.९  । ।

तस्यां दानोपवासाद्यं अक्षयं परिकीर्तितम्  ।
तथैव द्वादशी शुक्ला या स्याच्छ्रवणसंयुता   । । ४९.१०  । ।